2021. gada 25. februārī Noteikumi Nr. 134

Rīgā (prot. Nr. 20 20. §)

**Finanšu nodrošinājuma piemērošanas kārtība atkritumu apsaimniekošanas darbībām**

Izdoti saskaņā ar

Atkritumu apsaimniekošanas likuma

12. panta otrās daļas

 7., 8., 9. un 10. punktu

1. Noteikumi nosaka:

1.1. kārtību, kādā atkritumu apsaimniekotājs iesniedz Valsts vides dienestam (turpmāk – dienests) finanšu nodrošinājumu, tā pagarinājumu vai atjaunojumu;

1.2. finanšu nodrošinājuma pieprasīšanas kārtību, tā apmēru un apmēra diferencēšanas nosacījumus, termiņu, uz kādu izsniedzams, pagarināms vai atjaunojams nodrošinājums, kā arī finanšu nodrošinājuma dokumentu paraugus;

1.3. kārtību, kādā atkritumu tirgotājs un atkritumu apsaimniekošanas starpnieks iesniedz dienestam finanšu nodrošinājumu, tā pagarinājumu vai atjaunojumu;

1.4. atkritumu tirdzniecības un atkritumu apsaimniekošanas starpniecības finanšu nodrošinājuma pieprasīšanas kārtību, tā apmēru, termiņu, uz kādu izsniedzams, pagarināms vai atjaunojams nodrošinājums, kā arī finanšu nodrošinājuma dokumentu paraugus.

2. Atkritumu apsaimniekotājs, atkritumu tirgotājs vai atkritumu apsaimniekošanas starpnieks finanšu nodrošinājumu dienestam iesniedz uz laikposmu no viena līdz trim gadiem saskaņā ar šo noteikumu 1. vai 2. pielikumu.

3. Dienests pieņem lēmumu par finanšu nodrošinājuma izmaksu, norādot neizpildītās saistības saskaņā ar Atkritumu apsaimniekošanas likumu. Lēmumu paziņo atkritumu apsaimniekotājam, atkritumu tirgotājam vai atkritumu apsaimniekošanas starpniekam, nosakot labprātīgai saistību izpildei 30 dienu termiņu no lēmuma paziņošanas dienas. Dienests par pieņemto lēmumu informē arī finanšu nodrošinājuma izsniedzēju.

4. Ja 30 dienu laikā no šo noteikumu 3. punktā minētā lēmuma paziņošanas dienas atkritumu apsaimniekotājs, atkritumu tirgotājs vai atkritumu apsaimniekošanas starpnieks nav izpildījis saistības, dienests pieprasa, lai finanšu nodrošinājuma izsniedzējs 30 dienu laikā no dienesta pieprasījuma saņemšanas izmaksā finanšu nodrošinājumu.

5. Ja dienesta lēmumā norādīts, ka atkritumu apsaimniekotāja, atkritumu tirgotāja vai atkritumu apsaimniekošanas starpnieka darbības vai bezdarbības dēļ radītās sekas tiešā veidā apdraud vidi vai cilvēku veselību, dienests saskaņā ar normatīvajiem aktiem par vides aizsardzību pieprasa, lai finanšu nodrošinājuma izsniedzējs izmaksā finanšu nodrošinājumu pilnā vai daļējā apmērā piecu darbdienu laikā, neņemot vērā šo noteikumu 3. punktā minēto kārtību par labprātīgu saistību izpildi 30 dienu laikā no lēmuma paziņošanas dienas.

6. Ja dienests pieprasa finanšu nodrošinājumu tā darbības laikā, atkritumu apsaimniekotājs, atkritumu tirgotājs vai atkritumu apsaimniekošanas starpnieks viena mēneša laikā no pieprasījuma saņemšanas dienas iesniedz dienestam finanšu nodrošinājuma atjaunojumu.

7. Ja finanšu nodrošinājums tā darbības laikā netiek pieprasīts, atkritumu apsaimniekotājs, atkritumu tirgotājs vai atkritumu apsaimniekošanas starpnieks trīs nedēļas pirms finanšu nodrošinājuma termiņa beigām iesniedz dienestam finanšu nodrošinājuma pagarinājumu uz nākamo periodu vai iesniedz jaunu finanšu nodrošinājumu, ja atkritumu apsaimniekotājs, atkritumu tirgotājs vai atkritumu apsaimniekošanas starpnieks izvēlas citu finanšu nodrošinājuma sniedzēju.

8. Finanšu nodrošinājuma apmērs par atkritumu apsaimniekošanas darbībām ir šāds:

8.1. finanšu nodrošinājums par atkritumu apsaimniekošanas atļaujas izsniegšanu atbilstoši normatīvajiem aktiem par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību (turpmāk – atkritumu apsaimniekošanas atļauja) ir 50 000 *euro* gadā;

8.2.  ja atkritumu apsaimniekotājam izsniegta atkritumu apsaimniekošanas atļauja tikai atkritumu pārvadāšanai, finanšu nodrošinājums ir 10 000 *euro* gadā;

8.3. ja atkritumu apsaimniekošanas atļauja ir izsniegta bīstamo atkritumu apsaimniekošanai, šo noteikumu 8.1. un 8.2. apakšpunktā minēto finanšu nodrošinājuma apmēru palielina, piemērojot koeficientu 2,5;

8.4. ja atkritumu apsaimniekošanas atļauja ir izsniegta bīstamo atkritumu savākšanai šķiroto atkritumu savākšanas laukumos atbilstoši normatīvajiem aktiem par atkritumu savākšanas un šķirošanas vietām, koeficientu 2,5 finanšu nodrošinājumam nepiemēro.

9. Finanšu nodrošinājuma apmērs par atļauju atkritumu pārstrādes vai reģenerācijas darbībām ir šāds:

9.1. finanšu nodrošinājuma apmērs par atļauju atkritumu pārstrādes vai reģenerācijas darbībām atbilstoši normatīvajiem aktiem par piesārņojumu ir 100 000 *euro* gadā;

9.2. ja atļauja atkritumu pārstrādes vai reģenerācijas darbībām atbilstoši normatīvajiem aktiem par piesārņojumu ir izsniegta tikai nolietoto transportlīdzekļu apsaimniekošanai un atkritumu pārstrādes vai reģenerācijas atļaujā vai iesniegumā atkritumu pārstrādes vai reģenerācijas darbības atļaujas saņemšanai norādītais kopējais pārstrādājamo nolietoto transportlīdzekļu apjoms ir līdz 100 tonnām gadā, finanšu nodrošinājuma apmērs ir 25 000 *euro* gadā;

9.3. ja atļauja atkritumu pārstrādes vai reģenerācijas darbībām atbilstoši normatīvajiem aktiem par piesārņojumu ir izsniegta tikai nolietoto transportlīdzekļu apsaimniekošanai un atkritumu pārstrādes vai reģenerācijas atļaujā vai iesniegumā atkritumu pārstrādes vai reģenerācijas darbības atļaujas saņemšanai norādītais kopējais pārstrādājamo nolietoto transportlīdzekļu apjoms ir no 101 līdz 200 tonnām gadā, finanšu nodrošinājuma apmērs ir 50 000 *euro* gadā;

9.4. ja atļauja atkritumu pārstrādes vai reģenerācijas darbībām atbilstoši normatīvajiem aktiem par piesārņojumu ir izsniegta tikai tāda izlietotā koka iepakojuma apsaimniekošanai, kas nav uzskatāms par bīstamajiem atkritumiem, un atkritumu pārstrādes vai reģenerācijas atļaujā vai iesniegumā atkritumu pārstrādes vai reģenerācijas darbības atļaujas saņemšanai norādītais kopējais pārstrādājamā izlietotā koka iepakojuma apjoms ir līdz 100 tonnām gadā, finanšu nodrošinājuma apmērs ir 25 000 *euro* gadā;

9.5. ja atļauja atkritumu pārstrādes vai reģenerācijas darbībām atbilstoši normatīvajiem aktiem par piesārņojumu ir izsniegta tikai tāda izlietotā koka iepakojuma apsaimniekošanai, kas nav uzskatāms par bīstamajiem atkritumiem, un atkritumu pārstrādes vai reģenerācijas atļaujā vai iesniegumā atkritumu pārstrādes vai reģenerācijas darbības atļaujas saņemšanai norādītais kopējais pārstrādājamā izlietotā koka iepakojuma apjoms ir no 101 līdz 200 tonnām gadā, finanšu nodrošinājuma apmērs ir 50 000 *euro* gadā;

9.6. ja atļauja atkritumu pārstrādes vai reģenerācijas darbībām atbilstoši normatīvajiem aktiem par piesārņojumu ir izsniegta bīstamo atkritumu apsaimniekošanai, šo noteikumu 9.1. apakšpunktā minēto finanšu nodrošinājuma apmēru palielina, piemērojot koeficientu 2,5;

9.7. ja atļauja atkritumu pārstrādes vai reģenerācijas darbībām atbilstoši normatīvajiem aktiem par piesārņojumu ir izsniegta bīstamo atkritumu savākšanai šķiroto atkritumu savākšanas laukumos atbilstoši normatīvajiem aktiem par atkritumu savākšanas un šķirošanas vietām, koeficientu 2,5 finanšu nodrošinājumam nepiemēro.

10. Finanšu nodrošinājuma apmērs par slēgtas vai rekultivētas atkritumu izgāztuves atrakšanu un atkritumu pāršķirošanu ir 100 000 *euro* gadā.

11. Finanšu nodrošinājuma apmērs par atkritumu tirdzniecības un atkritumu apsaimniekošanas starpniecības darbībām ir 50 000 *euro* gadā.

12. Finanšu nodrošinājums, kas izsniegts līdz šo noteikumu spēkā stāšanās dienai, ir derīgs līdz tajā norādītā termiņa beigām. Atkritumu apsaimniekotājs trīs nedēļas pirms finanšu nodrošinājuma termiņa beigām iesniedz dienestam jaunu finanšu nodrošinājumu atbilstoši šo noteikumu prasībām.

13. Atzīt par spēku zaudējušiem Ministru kabineta 2019. gada 8. janvāra noteikumus Nr. 2 "Finanšu nodrošinājuma piemērošanas kārtība atkritumu apsaimniekošanas darbībām" (Latvijas Vēstnesis, 2019, 7. nr.).

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs